ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Νοεμβρίου 1999

για την αναστολή της έγκρισης των εγκαταστάσεων στη Σλοβενία που παράγουν νωπό κρέας, προϊόντα με βάση το κρέας και κρέας θηραμάτων

[κοινοποιηθείσα υπό τον αριθμό Ε(1999) 3816]

(Κείμενο που παρουσιάζει ενδιαφέρον για τον ΕΟΧ)

(1999/820/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου, του χοιρείου και του αιγείου είδους και νωπών κρεάτων προελεύσεως τρίτων χωρών(1), όπως τροποποιήθηκε τελευταία με την οδηγία 97/79/ΕΚ(2), και ιδίως το άρθρο 5,

την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), και ιδίως το άρθρο 22,

Εκτιμώντας τα ακόλουθα:

(1) σύμφωνα με τις διατάξεις του άρθρου 5 της οδηγίας 72/462/ΕΟΚ του Συμβουλίου και το άρθρο 22 της οδηγίας 97/78/ΕΚ του Συμβουλίου, η Επιτροπή εκδίδει απόφαση για την αναστολή της έγκρισης ορισμένων εγκαταστάσεων και της εισαγωγής προϊόντων, εάν από τις επιθεωρήσεις που διενεργήθηκαν επιτόπου από εμπειρογνώμονες κτηνιάτρους των κρατών μελών και της Επιτροπής διαπιστωθούν σημαντικά στοιχεία εις βάρος εγκεκριμένων εγκαταστάσεων·

(2) Το γραφείο τροφίμων και κτηνιατρικών θεμάτων (ΓΤΚΘ) της Ευρωπαϊκής Επιτροπής πραγματοποίησε αποστολή στη Σλοβενία για τη διενέργεια ελέγχων στις εγκαταστάσεις που παράγουν νωπό κρέας, προϊόντα με βάση το κρέας ή κρέας θηραμάτων·

(3) από τους ελέγχους αυτούς διαπιστώθηκαν σημαντικά στοιχεία εις βάρος των εγκεκριμένων εγκαταστάσεων που παράγουν νωπό κρέας, προϊόντα με βάση το κρέας και κρέας θηραμάτων·

(4) προκειμένου να αποφευχθεί οποιοσδήποτε κίνδυνος για τον καταναλωτή, πρέπει να αναληφθεί δράση για να προβλεφθεί η πρόληψη των εισαγωγών νωπού κρέατος, προϊόντων με βάση το κρέας και κρέατος αγρίων θηραμάτων από τη Σλοβενία· στο πλαίσιο αυτό πρέπει να δοθεί διορία στις αρχές της Σλοβενίας για να λάβουν τα κατάλληλα μέτρα ώστε να διορθωθούν οι ελλείψεις όσο το δυνατό συντομότερα·

(5) η ευρωπαϊκή συμφωνία με τη Σλοβενία άρχισε να ισχύει την 1η Φεβρουαρίου 1999(4), και ιδίως το άρθρο 36 σχετικά με εγκεκριμένους περιορισμούς στις εισαγωγές, εξαγωγές ή στη διαμετακόμιση εμπορευμάτων·

(6) ένα τέτοιο μέτρο θα πρέπει να αναθεωρηθεί με βάση τα αποτελέσματα περαιτέρω αποστολής επιθεώρησης του ΓΤΚΘ στη Σλοβενία·

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται στο νωπό κρέας, στο κρέας αγρίων θηραμάτων και στα προϊόντα με βάση το κρέας που παρασκευάζονται από κρέας βοοειδών, χοίρων, ιπποειδών και αιγοπροβάτων.

Άρθρο 2

Τα κράτη μέλη απαγορεύουν, από την 1η Φεβρουαρίου 2000, την εισαγωγή από τη Σλοβενία στο έδαφός τους νωπού κρέατος, κρέατος αγρίων θηραμάτων και προϊόντων με βάση το κρέας που αναφέρονται στο άρθρο 1.

Άρθρο 3

Η παρούσα απόφαση θα επανεξετασθεί πριν από την 1η Φεβρουαρίου 2000 με βάση τα αποτελέσματα περαιτέρω αποστολής επιθεώρησης στη Σλοβενία, που θα οργανωθεί από το γραφείο τροφίμων και κτηνιατρικών θεμάτων της Επιτροπής.

Άρθρο 4

Τα κράτη μέλη τροποποιούν τα μέτρα που εφαρμόζουν στις συναλλαγές για να συμμορφωθούν με την παρούσα απόφαση. Πληροφορούν αμέσως την Επιτροπή σχετικά.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 18 Νοεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 24 της 30.1.1998, σ. 9.

(4) ΕΕ L 51 της 26.2.1999, σ. 1.